
Text rozhodnutia
Súd: Najvyšší súd Spisová značka: 7So/61/2015 Identifikačné číslo súdneho spisu: 4014200465 Dátum vydania rozhodnutia: 28. 07. 2016 Meno a priezvisko sudcu, VSÚ: JUDr. Zdenka Reisenauerová ECLI: ECLI:SK:NSSR:2016:4014200465.1 Uznesenie Najvyšší súd Slovenskej republiky v právnej veci navrhovateľa: F. G., bytom v U., C. XX, proti odporkyni: Sociálnej poisťovni, ústredie, so sídlom v Bratislave, Ul. 29. augusta č. 8, o starobný dôchodok, o odvolaní navrhovateľa proti uzneseniu Krajského súdu v Nitre z 24. júna 2014, č. k. 19Sd/116/2014-13, takto r o z h o d o l : Najvyšší súd Slovenskej republiky odvolanie navrhovateľa o d m i e t a . Účastníkom právo na náhradu trov odvolacieho konania n e p r i z n á v a . o d ô v o d n e n i e : Krajský súd v Nitre uznesením z 24. júna 2014, č. k. 19Sd/116/2014-13, zastavil konanie o preskúmanie zákonnosti rozhodnutia odporkyne z 8. apríla 2014, číslo XXX XXX XXXX X, pretože navrhovateľ na pojednávaní 24. júna 2014 po oboznámení sa s predmetom konania súdu a právnym stavom oznámil, že netrvá na súdnom konaní a navrhol konanie zastaviť. Proti uvedenému uzneseniu podal navrhovateľ odvolanie. Najvyšší súd Slovenskej republiky ako súd odvolací vec preskúmal bez nariadenia pojednávania v zmysle § 492 ods. 1, 2 zákona č. 162/2015 Z. z. Správny súdny poriadok (ďalej len „S.s.p.") v spojení s § 250ja ods. 2 a s § 250l ods. 2 O.s.p. a dospel k záveru, že odvolanie bolo podané osobou, ktorá nie je na podanie odvolania oprávnená. Podľa § 492 ods. 1, 2 zákona č. 162/2015 Z. z. S.s.p. konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Odvolacie konania podľa piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Podľa § 246c ods. 1 veta prvá O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 207 ods. 1 O.s.p. vzdať sa odvolania možno len voči súdu, a to až po vyhlásení rozhodnutia. V zmysle § 218 ods. 1 písm. b/ O.s.p. odvolací súd odmietne odvolanie, ktoré bolo podané niekým, kto na odvolanie nie je oprávnený. Zo spisu krajského súdu vyplýva, že navrhovateľ na pojednávaní konanom dňa 24. júna 2014 uviedol, že z dôvodu, že po priznaní dôchodku neodpracoval aspoň 10 rokov v zamestnaní tak, aby za neho zamestnávateľ zaplatil aj odvody na dôchodkového poistenia, netrvá na tomto súdnom konaní a navrhuje ho zastaviť. Po vyhlásení a odôvodnení rozhodnutia krajského súdu o zastavení konania sa účastníci konania vzdali práva odvolania. Uvedené skutočnosti vyplývajú zo zápisnice o súdnom pojednávaní (č. l. 12), ktorú podpísal aj navrhovateľ. Najvyšší súd Slovenskej republiky preto musel odvolanie navrhovateľa odmietnuť podľa 492 ods. 1, 2 S.s.p. v spojení s § 250l ods. 2, s § 246c ods. 1 a s § 218 ods. 1 písm. b/ O.s.p., pretože bolo podané osobou, ktorá na odvolanie nie je oprávnená, keďže sa navrhovateľ na pojednávaní účinne vzdal práva podať odvolanie podľa § 207 ods. 1 O.s.p. O náhrade trov odvolacieho konania odvolací súd rozhodol podľa § 492 ods. 1, 2 v spojení s § 246c ods. 1 veta prvá a § 224 ods. 1 O.s.p. a v spojení s § 146 ods. 1 O.s.p., pretože odmietnutím odvolania nedošlo k jeho vecnému vybaveniu a nezistil dôvod na rozhodnutie podľa § 146 ods. 2 O.s.p. Senát Najvyššieho súdu Slovenskej republiky v danej veci rozhodol pomerom hlasov 3:0 (§ 3 ods. 9 zákona č. 757/2004 Z. z. o súdoch a o zmene a doplnení niektorých zákonov v znení účinnom od 1. mája 2011). Poučenie: Proti tomuto uzneseniu n i e j e prípustný opravný prostriedok

